CELEX: 62018TN0723
Language: bg
Date: 2018-12-07 00:00:00
Title: Дело T-723/18: Жалба, подадена на 7 декември 2018 г. — Barata/Парламент

25.2.2019   
            
            
               BG
            
            
               Официален вестник на Европейския съюз
            
            
               C 72/32
            
         
      Жалба, подадена на 7 декември 2018 г. — Barata/Парламент
      (Дело T-723/18)
      (2019/C 72/41)
      Език на производството: английски
      
         Страни
      
      
         Жалбоподател: João Miguel Barata (Evere, Белгия) (представители: G. Pandey, D. Rovetta и V. Villante, lawyers)
      
         Ответник: Европейски парламент
      
         Искания на жалбоподателя
      
      Жалбоподателят иска от Общия съд:
      
                  —
               
               
                  Първо, отмяна на решението от 23 юли 2018 г. на Генералния секретариат на Европейския парламент, с което се отхвърлят жалбите, подадени от жалбоподателя на основание член 90, параграф 2 от Правилника за длъжностните лица на Европейския съюз на 2 февруари 2018 г. и 13 април 2018 г.;
               
            
                  —
               
               
                  Второ, отмяна на решението от 22 март 2018 г. на директора на дирекция „Развитие на човешките ресурси“, в което той отказва да преразгледа молбата на жалбоподателя да премине професионално обучение с оглед участие в процедурата по сертифициране за 2017 г., с което на практика го лишава от участие в тази процедура,
               
            
                  —
               
               
                  Трето, да отмени решенията от 8 декември 2017 г. и 21 декември 2017 г. на директора на дирекция „Развитие на човешките ресурси“, в които той обявява молбата на жалбоподателя за недопустима, само защото в нея липсва списък на документите, приложени за целите на професионалното обучение с оглед участие в процедурата по сертифициране за 2017 г;
               
            
                  —
               
               
                  Четвърто, да отмени решението на Парламента от 1 март 2018, което уведомява жалбоподателя за общите резултати и не го включва в списъка с длъжностните лица, избрани да участват в процедурата по сертифициране за 2017 г., тъй като молбата му е недопустима;
               
            
                  —
               
               
                  Пето, да отмени обявлението за вътрешен конкурс от 22 септември 2017 г., разпространено сред персонала;
               
            
                  —
               
               
                  Накрая, да отмени съответния проект на списък с длъжностни лица, одобрени да участват в посоченото по-горе професионално обучение.
               
            
                  —
               
               
                  В самото начало и ако е необходимо, да обяви член 90 от Правилника за длъжностните лица за невалиден и неприложим в настоящото производство, на основание на член 277 от Договора за функционирането на Европейския съюз.
               
            
         Основания и основни доводи
      
      В подкрепа на жалбата си жалбоподателят излага четири основания.
      
                  1.
               
               
                  Първото основание е за неизпълнение на задължението за мотивиране, нарушение на член 25 от Правилника за длъжностните лица и на член 296 от Договора за функционирането на Европейския съюз.
               
            
                  2.
               
               
                  Второто основание е за нарушение на принципите на пропорционалност и на добра администрация, нарушение на правото на защита и на правото на жалбоподателя да бъде изслушан и поради това, нарушение на член 41 от Хартата на основните права на Европейския съюз.
               
            
                  3.
               
               
                  Третото основание е за неизпълнение на задължението за добра администрация, предвидено в член 41 от Хартата на основните права на Европейския съюз, а също и за явна грешка в преценката.
               
            
                  4.
               
               
                  Четвъртото основание е за нарушение на членове 1, 2, 3 и 4 от Регламент № 1/58, (1) и за нарушение на принципите на равно третиране и недопускане на дискриминация.
               
            
         (1)  Регламент № 1 от 15 април 1958 година за определяне на езиковия режим на Европейската икономическа общност (OВ 17, 1958 г., стр. 385).